Arriba l'onzena edició del festival de còmic Splash en un nou escenari
19 de novembre 2024

![](/media/0zkkih12/c_cartel_splash2024.jpg?width=733.2207207207207&height=850)

El Festival de Còmic de la Comunitat Valenciana Splash, organitzat per la Regidoria de Joventut i Infància juntament amb l'Institut Valencià de la Joventut (IVAJ), celebrarà esta setmana la seua XI edició en l'antiga [Nau d'Efectes i Recanvis d'Altos Hornos del Mediterráneo](https://maps.app.goo.gl/UkT6Nc8zM6VXQn488) (futur Museu Industrial), al Port de Sagunt. Enguany s'ha canviat la seu amb motiu del 40 aniversari de la lluita contra la reconversió industrial de 1983-84.

El programa ve carregat de xarrades, exposicions, cinema i activitats i tallers per a la joventut i la infància. En esta festa de la novel·la gràfica, a més, es congregaran més de 20 editorials i de 40 autors i autores.

Amb caràcter previ al gruix de la programació, que es desenvoluparà el cap de setmana del divendres 22 al diumenge 24 de novembre, les activitats prèvies arrancaran este mateix dimecres, dia 20, amb la inauguració de l'exposició _Viñetas migrantes; cómic, migración y memoria_, un compendi de vinyetes sobre l'exili, el franquisme i l'època recent en què es mostren escenes de dibuixants com Josep Bartolí, Josep Narro, Ana Penyas, Nadia Hafid (autora del cartell d'esta edició de Splash), Jaime Martín o Paco Roca.

![](/media/jjnhmpfb/inauguración-splash-2023-15-_c.jpg?width=850&height=566.6666666666666)Fotografia d'arxiu

El dijous 21 s'inauguraran sengles mostres de Nadia Hafid i Raquel Gu: _La pureza del cómic_ i _Ilustración y humor gráfico_, respectivament. La primera és un repàs a la trajectòria de l'autora del cartell del Splash 2024 a través d'il·lustracions i planxes de l'artista, mentre que la segona exposa planxes, portades, il·lustracions i cartells, principalment en clau humorística, de la filòloga, traductora i dibuixant. Les tres exposicions es podran visitar fins al 31 de desembre.

El divendres, el dissabte i el diumenge se succeiran els tallers per a la infància i la joventut al llarg de les tres jornades i també les xarrades amb alguns dels noms més destacats del panorama de la novel·la gràfica, la il·lustració i el dibuix amb la mirada especialment centrada en la Memòria Històrica i els Drets Humans.

La programació es completa amb diverses projeccions cinematogràfiques com la del film documental _Segrelles_, d'Ignacio Estrella (divendres 22, 19.00 hores); la pel·lícula d'animació _Robot Dreams_, de Pablo Berger (dissabte 23, 11.30 hores); i _La casa_, d'Álex Montoya (també el dissabte, a les 19.00 hores).

![](/media/wmpnkcs4/gala-premios-splash-2023-1-_c.jpg?width=850&height=566.6666666666666)Fotografia d'arxiu

El plat fort serà l’entrega dels Premis Splash 2024, la gala dels quals se celebrarà el dissabte 23 de novembre a partir de les 20.00 hores. La relació de guardons inclou autors, autores i obres tan importants com _El abismo del olvido_ (Astiberri, 2023); de Rodrigo Terrasa i Paco Roca (**Millor Àlbum Nacional**); _Alison_ (Errata Naturae, 2023), d'Izzy Stewart (**Millor Obra Internacional**); _El cielo en la cabeza_ (Norma, 2023), d'Antonio Altarriba –guió–, Sergio García –il·lustracions– i Lola Moral –color– (**premi Entendre el Present**); _Ronson_ (Autsider, 2023), de César Sebastián –guió i dibuix– (**premi Sento Llobell al Talent Jove**); Raquel Gu (**premi Humor Gràfic**); _Mujer, vida, libertad_ (Reservoir Books, 2023), àlbum coordinat per l'autora de _Persépolis_, Marjane Satrapi (**Millor Obra de No Ficció**); _Contrition_ (Norma Editorial, 2023), de Carlos Portela amb dibuix de Keko (**Millor Guió**); _La Jabalina_ (Astiberri, 2023), de Cristina Durán i Miguel Ángel Giner (**premi María Pérez Lacruz de Memòria Històrica**); Jordi Bernet (**premi Una vida de vinyetes**); Elisa McCausland (premie Divulgació); i Jesús Giménez –RTVE– (**premi _Mass media_**).

La programació completa es pot consultar en la [**pàgina web oficial de l'XI Festival de Còmic de la Comunitat Valenciana Splash 2024**](https://www.splashsagunt.es/).

![](/media/bw5m0e0h/mapa-splash-2024_c.jpg?width=850&height=478.6036036036036)

*   [](http://www.facebook.com/sharer.php?u=https://aytosagunto.es/va/actualitat/arriba-l-onzena-edicio-del-festival-de-comic-splash-en-un-nou-escenari/ "Facebook")
*   [](http://twitter.com/share?url=https://aytosagunto.es/va/actualitat/arriba-l-onzena-edicio-del-festival-de-comic-splash-en-un-nou-escenari/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/arriba-l-onzena-edicio-del-festival-de-comic-splash-en-un-nou-escenari/ "Linked In")
*   [](mailto:?body=https://aytosagunto.es/va/actualitat/arriba-l-onzena-edicio-del-festival-de-comic-splash-en-un-nou-escenari/)